ПРОГРАМА НА БКИ-ПРАГА ЗА ФЕВРУАРИ 2014 Г.
ШЕСТИ ФЕСТИВАЛ НА БЪЛГАСКОТО КИНО

3.2. - 8.2.2014, Европейският дом и кино „Луцерна“

Представяне на новото българско игрално и документално кино, съпроводна програма.

Своите филми ще представят в Прага лично режисьори, сценаристи, актьори и продуценти – Борислав Колев, Галина Тонева, Жанет Спасова, Иван Попйорданов, Кирил Кирилов, Любомир Младенов, Миляна Ленак, Петър Попзлатев, Рушен Видинлиев, Юлиян Табаков.
3.2.2014, понеделник, 19.00 часа

Европейският дом, ул. Юнгманова 24, Прага 1
„СТОИЧКОВ“, документален филм, 90 мин., английски и чешки субтитри 2012 г., режисьор: Борислав Колев, Сценарий: Борислав Колев, участват: Христо Стоичков, Хосе Карерас, Йохан Кройф, Президента на Каталуния, Хосе Луис Мингея, продуцентска къща КАМЕРА ООД, СПЕКТАКЪЛ, БНТ, Koh-I-Noor 
Филм за феноменалната спортна кариера и бурната житейска съдба на най-известния българин по света – Христо Стоичков. Драматичен документален разказ за триумфите и сривовете на родения победител, за мисията да бъдеш лидер и да поведеш останалите в съдбоносните мигове, за реалните събития и митовете, за националното самочувствие и националния нихилизъм.
4.2.2014, вторник, 19.00 часа

Европейският дом, ул. Юнгманова 24, Прага 1

„ВИТОША“, документален филм, 70 мин., английски и чешки субтитри, 2013 г., режисьор Любомир Младенов, сценарий Иван Попйорданов, монтаж Любомир Младенов, с участието на арх. Христо Генчев, Тома Белев, бай Бичи, Иван Христов, Симеон Арангелов, продукция Gala Film 

„Витоша” е филм за планината-оазис, разположена в покрайнините на София, за планината, която прави хората свободни, за планината-ценност, без която животът в столицата би бил съвсем различен. Народният парк „Витоша” е в опасна близост до непрекъснатото разширяване на столицата и това е причина статутът му на защитена зона да бъде застрашен  от тайни споразумения между олигарси и управляващи политици. „Идеята за филм за Витоша ми дойде именно като провокация към собствените ми стереотипи”, признава режисьорът Любомир Младенов. „Същевременно протестите в подкрепа на парка, които започнаха преди около 3 години (тогава започнахме и снимките), ми се сториха важни, макар да се събираха по 30 души и никой да не очакваше, че ще се стигне до Орлов мост от лятото на 2012.
5.2.2014 г., сряда, 19.00 часа
Европейският дом, ул. Юнгманова 24, Прага 1
„ЦВЕТАНКА“, документален филм, 66 мин., английски и чешки субтитри, 2012 г., сценарист и режисьор Юлиян Табаков, оператор Адам Нилсон, продуценти Мортен Нилсен, Мартичка Божилова, копродукция ГНУ Филм (Швеция), АГИТПРОП (България)
Поетичен филм за историята на България от XX век, разказана през погледа и невероятния житейски път на д-р Цветанка Гошева. „Родена в заможно семейство, като дете Цветанка мечтае да стане актриса, но историята на България през XX век радикално променя съдбата й. XX век е уникален за България с резките преходи между три епохи – монархия, комунизъм и демокрация. Епохите се сменят, а заедно с тях се променят страната и хората, които живеят в нея. „Цветанка“ е историята на моята баба – свидетел на тези три епохи. Нейният живот е показателен за живота на съвременниците, обществото и страната ни”, споделя сценаристът и режисьорът Юлиян Табаков.

6.2.2014 г., четвъртък, 18.30 часа

Кино „Луцерна“, ул. Водичкова 36, Прага 1

„АЗ СЪМ ТИ“, игрален филм, 119 мин., английски и чешки субтитри, 2012 г., режисьор Петър Попзлатев, сценарий Владимир Ганев и Стефан Коспартов, оператор Емил Христов, музика Калин Николов, с участието на Жанет Спасова, Ирмена Чичикова, Миляна Ленак, Захари Бахаров, Деян Донков, продукция Пост Скриптум 2.

Една сякаш случайна обява за работа е поводът за срещата на двайсет и четири годишната студентка Юра с възрастната Адриана, наследила състоянието на своя богат баща. Срещата променя съдбите на двете жени – младата Юра постепенно обиква Адриана, която търси не просто сродна душа и спасение от самотата, а и изкупление на тежката вина, която носи през целия си живот. Времето във филма непрекъснато редува миналото и настоящето. В миналото, годините между двете световни войни, остават желанието на Адриана да опита от всичко и бягството в илюзиите. Настоящето (2008 г.) протича в разказа за младостта и ражда усещането, че всичко, което се случва с възрастната жена, сякаш не е част от нейния живот, а от живота на младата Юра. Филмът е вдъхновен от „Роман без заглавие“ на Димитър Димов и романа „Адриана“ на Теодора Димова.

7.2.2014 г., петък, 19.00 часа
Кино „Луцерна“, ул. Водичкова 36, Прага 1
„ПИСТОЛЕТ, КУФАР И ТРИ СМЪРДЯЩИ ВАРЕЛА“, игрален филм, 95 мин., английски и чешки субтитри, 2012 г., режисьор и сценарий Георги Костов, оператор: Георги Райков, Музика: Фънк Бъстърс, с участието на Ивайло Захариев, Пламен Великов, Тодор Доцев, Георги Кадурин, продукция Медиа продакшънс.

Красивия се забърква в афера с наркотици, след която се оказва, че дължи много пари, които до една седмица трябва да върне на Бръснача. Преследван от полицията и изнудван за дълга си, той затъва все повече в нови престъпления, от които накрая се измъква чист по невероятен начин...
8.2.2014 г., събота, 18.30 часа
Кино „Луцерна“, ул. Водичкова 36, Прага 1
„ЦВЕТЪТ НА ХАМЕЛЕОНА“, игрален филм, 114 мин., английски и чешки субтитри, 2012 г., режисьор Емил Христов, сценарий Владислав Тодоров, оператор Крум Родригес, музика Ню Оркестра Айдиас, с участието на Рушен Видинлиев, Ирена Милянкова, Руси Чанев, Самуел Финци, Деян Донков, продукция Перипетия Филмс.

Информатор, освободен от тайните служби, решава да продължи дейността си, като създава свой паралелен отдел на Държавна сигурност, със собствен кадър и архив. Представяйки се за служител на ДС, той вербува кръг от млади инакомислещи интелектуалци да донасят един за друг. След промените „осребява“ архива си от донесения, като ужилва МВР. Филмът предлага парадоксално различен поглед към тоталитарния режим, представян обичайно като общество на преследвани и преследвачи. Това е една история, в която няма невинни. Тъмната страна на служителите на Държавна сигурност е разкрита не само натуралистично, чрез смразяващи кръвта жестокости, но и индиректно, чрез извратените им удоволствия.
БЪЛГАРСКО КИНО – БЪЛГАРСКО ВИНО

Събота, 8.2.2014 г., от 16 до 18.15 часа, в пасажа пред кино „Луцерна“, ул. Водичкова 36, Прага 1

Съботният следобед на 8.2.2014 г. е посветен на българското вино, като част от съпроводната програма на шестия Фестивал на българското кино. Качеството ни води както в избора на фестивалните филми, така и в избора на вината – сухи червени вина, нови сортове, допълнени от традиционния „Мавруд“. 

В пасажа пред кино „Луцерна“ можете да опитате качествени вина и да си купите чаша (бутилка) от любимото. Приятната атмосфера ще се допълва от съвременен български джаз, от  прожекцията на откъси от съвременни български филми.
„БЪЛГАРСКИЯТ КОМИКС, изложба на български комикси на авторите от „Проектът Дъга“

За първи път пред чешка публика представяме националната изложба на българския комикс. Нейният комисар в Прага е Антон Стайков, един от инициаторите на събитието в София.

Авторите, чиито творби са подбрани за изложбата в Прага, са възпитаници на академиите по изкуства, част от тях се занимават с кино, реклама и литература. За самите комикси комисарят на изложбата пояснява: „Сюжетите са фантастични, приключенски, политически, исторически, смешни, сериозни, романтични, детски или само за възрастни. Сюжетът се превръща в кратка комиксова лента, новела, албум, цикъл. Често комиксите стават основа за дигитални игри, телевизионни сериали, игрални филми.“

24.1. – 10.2.2014 г.

Европейският дом, ул. Юнгманова 24, Прага 1

Изложба „Българският комикс“ – част І. 

29.1. – 10.2.2014 г.

Кафенето на кино „Луцерна“, ул. Водичкова 36, Прага 1

Изложба „Българският комикс“ – част ІІ

13.2.2014 г., 18.00 часа

Галерия на БКИ-Прага, ул. Климентска 6, Прага 1

Изложба „Българският комикс“ І и ІІ
„КРАТКА ИСТОРИЯ НА БЪЛГАРСКИЯ КОМИКС“ – представяне на книгата на художника и журналиста Антон Стайков
13.2.2014 г., 18 часа

Галерия на БКИ-Прага, ул. Климентска 6, Прага 1

Пред чешката публика Антон Стайков ще представи книгата си, посветена на историята на българските комикси, от Освобождението до днес. Книгата разказва как се появява първият български картинен роман, как комиксите обслужват всяка нова власт, как стават част от пропагандата на Втората световна война или тоталитарната власт. Специално внимание заслужават и комиксите от последните двайсет и пет години – „достоверните адаптации на класиката“, ъндърграунда и др.

Антон Стайков е художник и журналист, който се занимава с история и анализ на комикса в България и по света. Освен изследовател, той е колекционер и запален популяризатор на българския комикс. Един от основателите на секция „Комикс“ в Съюза на българските художници, активен участник в „Проектът Дъга“, куратор на „Първа национална изложба на българския комикс“ в София през втората половина на 2013 г.

13.2.2014 г., 18.00 часа

Галерия на БКИ-Прага, ул. Климентска 6, Прага 1

Изложба „Българският комикс І и ІІ“

РАБОТИЛНИЦА „ДА НАПРАВИМ МАРТЕНИЦИ“. Празник за малки и големи.
Дом на общностите „Пералнята“, ул. Прага 5

28.2.2014, 13.30 часа

Работилницата се организира в навечерието на традиционния празник, който отбелязва края на зимата, началото на пролетта, и носи надеждата за здраве и плодородие през новия календарен цикъл.
Работилницата ще представи съвсем накратко историята на празника, датираща от езическите времена на Балканите и символиката в цветовете на мартениците. Непознатата традиция ще стане разбираема, когато работилницата привлече публиката и всички присъстващи се включат лично в изработването на мартенички.
